Man bedrieg glo slagoffers uit derduisende randeVan die pamflette waarop daar beslag gelê is. Foto: Verskaf. ŉ Man van Uganda (41) het verlede week in die Bloemfontein-landdroshof verskyn op aanklagte van bedrog nadat hy glo talle mense uit hul pensioengeld bedrieg het. Sers. Sinah Mpakane, woordvoerder van die polisie, het gesê Kasoma Twaha Luyima is op 19 September in hegtenis geneem ná ŉ soektog by ŉ huis in Fleurdal. “Die polisie het beslag gelê op vervalste R100-note ter waarde van R33 100 en bokse vol pamflette,” het Mpakane gesê. Die saak is tot 28 September uitgestel wanneer Luyima na verwagting aansoek sal doen om borgtog. Hy bly in aanhouding tot dan. Die polisie het in dieselfde asem by mense gepleit om versigtig te wees vir mense wat hulle as fortuinvertellers of tradisionele genesers voordoen. Volgens die polisie word die slagoffers eers aangesê om uit hul werk te bedank en al hul pensioengeld na die persoon te bring sonder om ŉ woord daaroor teenoor enigiemand te rep. “As die slagoffer dan ná ŉ spesifieke aantal dae [soos deur die bedrieër voorgesê] teruggaan, is die persoon nêrens te vind nie.” Volgens Mpakane is een so ŉ slagoffer (53) aangesê om uit sy werk in ŉ regeringsdepartement te bedank en R2 miljoen van sy pensioengeld te onttrek. Die man het glo beloof om dit vir die man te verdubbel. “Hy het toe die geld na die verdagte gevat wat op sy beurt die geld in ŉ boks gesit het en die slagoffer gevra het om ná twee dae weer terug te keer. Toe die slagoffer by die toneel opdaag, was die man weg en sy foon is geantwoord deur iemand wat beweer hulle weet glad nie van die transaksie of waar die man hom bevind nie,” het Mpakane gesê. Nóg ŉ slagoffer het R480 000 van haar pensioengeld onttrek nadat sy gehoor het dat haar voorvaders dit vir haar sal verdubbel. “Die geneser het vir haar ŉ toegesluite geldkissie gegee [sy het gedink die geld is binne-in] en aangesê om dit ná drie maande oop te maak. Ná die drie maande is sy terug na die sogenaamde ‘Dr. Ezra’ wat die sleutels tot die geldkissie gehad het. Die verdagte was weg toe sy terugkeer.” Die polisie het lede van die gemeenskap wat soortgelyke ervarings gehad het met ŉ ander verdagte versoek om na die Parkweg-polisiestasie te gaan om die verdagte se profiel te gaan besigtig en te kyk of hulle hom kan identifiseer. Die polisie ondersoek talle soortgelyke sake. Enigiemand wat self ŉ slagoffer was of iemand ken wat op so ŉ wyse geld verloor het, kan die ondersoekbeampte sers. Tsatsi Motseki by 082 526 2589 bel.